MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af et parlaments- og rådsdirektiv om indbyrdes kompatibilitet mellem automatiske bompengesystemer i Fællesskabet

2003/0081 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af et parlaments- og rådsdirektiv om indbyrdes kompatibilitet mellem automatiske bompengesystemer i Fællesskabet

1- SAGSFORLØB

Dato for fremsendelse af forslaget til Europa-Parlamentet og Rådet (dokument KOM(2003) 132 endelig - 2003/0081 (COD)): // 25. april 2003

Dato for udtalelse fra Det Europæiske Økonomiske og Sociale Udvalg: // 29. oktober 2003

Dato for udtalelse fra Regionsudvalget // 20. november 2003

Dato for Europa-Parlamentets udtalelse efter førstebehandlingen: // 18. december 2003

Dato for fremsendelse af ændret forslag: // ingen

Dato for forventet vedtagelse af Rådets fælles holdning: // 22. marts 2004

2- FORMÅL MED KOMMISSIONENS FORSLAG

Kommissionen fremhævede i sin hvidbog om transportpolitikken [1] betydningen af et europæisk direktiv om indbyrdes kompatibilitet mellem de automatiske bompengesystemer, der er etableret i EU og dens nabolande. For det første kan man derved undgå, at køretøjsførere, især lastbilchauffører, i fremtiden støder på alvorlige problemer som følge af, at der løbende etableres nye indbyrdes inkompatible nationale systemer med risiko for, at de utilsigtet overtræder lovgivningen i en fremmed medlemsstat. For det andet vil det indre marked fortsat kunne fungere, idet man undgår nye tekniske forhindringer mellem medlemsstaterne.

[1] Kommissionens hvidbog af 12. september 2001: "Den Europæiske transportpolitik frem til 2010 - De svære valg", KOM(2001) 370 endelig.

Kommissionen har med disse formål for øje fremlagt ovennævnte forslag, som tager sigte på følgende:

- indbyrdes kompatibilitet mellem de forskellige nuværende og kommende systemer

- forslag til en teknisk løsning for kommende systemer

- etablering af en europæisk bompengetjeneste senest i 2006.

3- BEMÆRKNINGER TIL DEN FÆLLES HOLDNING

I den fælles holdning indgår størsteparten af de ændringer, som blev vedtaget af Europa-Parlamentet og Rådet henholdsvis den 5. og 18. december 2003 ved Rådets generelle behandling og Europa-Parlamentets førstebehandling.

Den afviger fra Kommissionens oprindelige forslag på følgende to væsentlige punkter:

- I den fælles holdning foreslås det at bibeholde 5,8 GHz-mikrobølgeteknologien sideløbende med satellitteknologien, mens Kommissionens oprindelige forslag krævede, at satellitteknologien skulle være den eneste løsning for de kommende systemer. Siden det oprindelige forslag blev udformet, er situationen på mikrobølgeområdet blevet afklaret, idet man i branchen har gjort betydelige fremskridt med hensyn til standardisering og overholdelse af det indre markeds regler for fri konkurrence. Derfor kan man nu med fordel holde fast ved denne teknologi.

- I den fælles holdning ændres der på Kommissionens oprindelige tidsplan, idet der er opnået et kompromis mellem holdningerne i Europa-Parlamentet og blandt et flertal i Rådet. Den europæiske bompengetjeneste skal nu etableres efter følgende tidsplan:

1. Alle elementer af tjenesten skal være defineret inden den 1. juli 2006 (Europa-Parlamentet ønskede den 1. januar 2007).

2. Tjenesten skal tilbydes til lastbiler og busser senest 3 år efter datoen i punkt 1, dvs. den 1. juli 2009 (Europa-Parlamentet ønskede en frist på 2 år efter datoen i punkt 1, dvs. den 1. januar 2009).

3. Tjenesten skal tilbydes til alle andre køretøjstyper 5 år efter datoen i punkt 1, dvs. den 1. juli 2011 (Europa-Parlamentet ønskede 5 år efter datoen i punkt 1, dvs. den 1. januar 2011).

4- KONKLUSIONER

Kommissionens finder, at den fælles holdning, der er forelagt for Rådet den 22. marts 2004, hverken er i modstrid med forslagets mål eller ånd, og kan derfor godkende den.

Den fælles holdning indeholder enten ordret eller i princippet næsten samtlige ændringer, som Europa-Parlamentet vedtog ved førstebehandlingen. Der er således høj grad af konvergens mellem Rådet, Europa-Parlamentet og Kommissionen om forslagets vigtigste punkter. De tre institutioner har arbejdet særdeles aktivt under hele proceduren på at nå frem til et meget tilfredsstillende kompromis.

Kommissionen opfordrer derfor Europa-Parlamentet til at acceptere den fælles holdning. Der forestår eksperter i medlemsstaterne og deres nabolande et langvarigt arbejde i forskriftsudvalget med at etablere en europæisk bompengetjeneste, og det er vigtigt at arbejdet kan videreføres inden for det regelsæt, der gælder for sektoren i fremtiden.